Z Á P I S N I C A   č. 5/2012

     Zo   zasadnutia Obecného zastupiteľstva v Slaskej, konaného dňa  12. decembra  2012 o 18,00 hod. v kancelárii starostu obce vo volebnom období 2010 - 2014.

Prítomní:
Podľa prezenčnej listiny boli prítomní všetci  poslanci obecného zastupiteľstva, starosta obce, hlavný kontrolór obce, administratívna pracovníčka obecného úradu. 

Program:
1.	Otvorenie.
2.	Schválenie programu, voľba overovateľov zápisnice a určenie zapisovateľa.
3.	Správa hlavného kontrolóra obce o plnení uznesení 59/2012 až 74/2012.
4.	Plnenie rozpočtu k 30.11.2012
5.	Žiadosti:
-	OZ Športový klub Slaská o poskytnutie dotácie..
-	OZ Pro Slaská o poskytnutie dotácie.
-	JDS MO Slaská o poskytnutie dotácie.
-	P. Miriam Foltánová o vyjadrenie k vydržaniu. 
6.	Správa o výsledkoch kontrolnej činnosti za II. polrok 2012.
Návrh plánu kontrolnej činnosti na I. polrok 2013. 
7.	Návrhy VZN, štatútu obecných novín, rozpočtu, rozpočtového opatrenia 
-    Návrh VZN 1/2013 o miestnej dani z nehnuteľností.
-    Návrh VZN 2/2013, ktorým sa schvaľuje prevádzkový poriadok pohrebiska.
-    Návrh štatútu obecných novín Hlásnik.
-    Návrh rozpočtu obce na roky 2013,2014,2015.
-    Návrh rozpočtového opatrenia č. 3/2012.
8.	Ponuka na prenájom a kúpu pozemkov.
9.	Rôzne.
10.	Diskusia.
11.	Záver.

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné, nakoľko  sú  prítomní všetci poslanci obecného zastupiteľstva. 

K bodu č. 2

Program rokovania  obecného zastupiteľstva bol uznesením č. 75/2012 schválený v podobe, ktorá je uvedená v tejto zápisnici. Za zapisovateľku zápisnice určil starosta obce sl. Mojžišovú. Poslanci si uznesením č. 76/2012 za overovateľov zápisnice zvolili Ing. Petra Hrica a Ing. Miriam Ťahúňovú. 
Hlasovanie: za: 5 –  Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                        proti: 0
                        zdržal sa: 0
                        nehlasoval: 0

K bodu č. 3

Informáciu o plnení uznesení č. 59/2012 až 74/2012 predniesol poslancom obecného zastupiteľstva hlavný kontrolór obce JUDr. Ján Belička. V informácii skonštatoval, že takmer všetky uznesenia boli splnené, okrem uznesenia č. 66/2012. Ide o uzatváranie nájomných zmlúv na miestny potok. Toto uznesenie sa plní priebežne. Po prednesení informácie  hlavným kontrolórom obce starosta ihneď otvoril rozpravu k tomuto bodu. Poslanci nemali žiadne dotazy a uznesením č.77/2012 zobrali na vedomie informáciu hlavného kontrolóra obce o plnení uznesení obecného zastupiteľstva č. 59/2012 až 74/2012. 
Hlasovanie: za: 5 –  Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                    proti: 0
                    zdržal sa: 0
                    nehlasoval: 0

K bodu č. 4

V materiáloch na zasadnutie bolo predložené aj písomne spracované plnenie rozpočtu obce k 30.11.2012, preto starosta obce hneď otvoril diskusiu k uvedenému  bodu programu. Poslanec Göth vyjadril spokojnosť s plnením rozpočtu, nakoľko suma v príjmovej časti je vyššia ako suma vo výdavkovej časti. Vyjadril spokojnosť s hospodárením obce. Ostatní poslanci sa stotožnili s názorom poslanca Götha a uznesením č. 78/2012 zobrali poslanci obecného zastupiteľstva na vedomie plnenie rozpočtu obce k 30.11.2012. 
Hlasovanie: za: 5 –  Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0

K bodu č. 5

V materiáloch na rokovanie OZ sa nachádzala  žiadosť o poskytnutie dotácie z rozpočtu obce na rok 2013 od OZ Športový klub Slaská, IČO: 45017638 so sídlom Slaská č. 17. Občianske združenie vo svojej žiadosti uvádza, že uvedenú dotáciu žiada na náklady spojené s činnosťou občianskeho združenia  a to  na výplatu rozhodcov, cestovné, náklady na údržbu hracích plôch, pranie dresov, poplatky banke a organizovanie regionálneho turnaja. Starosta obce po tejto informácií otvoril diskusiu k tejto žiadosti. Ako prvý sa prihlásil o slovo Ing. Peter Hric, ktorý je zároveň predsedom OZ Športový klub Slaská. Uviedol, že športový klub má príjem hlavne z obce a taktiež z poberania 2% z daní. Ďalej informoval poslancov, že uvedená finančná podpora futbalovému družstvu veľmi pomáha, nakoľko sa poplatky neustále zvyšujú a taktiež odmeňovanie rozhodcov je z roka na rok vyššie. Poslanec  Fronc vyjadril názor, že uvedená žiadosť spĺňa všetky podmienky a vzhľadom ku skutočnosti, že aj v minulosti už bola schválená dotácia uvedenému združeniu, navrhuje schváliť žiadosť aj pre rok 2013. Viac pripomienok k uvedenej žiadosti neodznelo a preto obecné zastupiteľstvo uznesením č. 79/2012 schválilo poskytnutie dotácie z rozpočtu obce na rok 2013 v sume 3.320,00 € pre žiadateľa: OZ Športový klub Slaská, IČO – 45 017 638, Slaská č. 17, 966 22. 
Hlasovanie: za: 5 –  Ing. Göth, p. Fronc, Ing. M. Hric, Ing. P. Hric, Ing. Ťahúňová
                     proti: 0
                     zdržal sa: 0
                     nehlasoval: 0

Žiadosť o poskytnutie finančných prostriedkov podalo na obecný úrad aj občianske združenie PRO Slaská. Vo svojej žiadosti uvádzajú, že finančné prostriedky, o ktoré žiadajú, plánujú použiť na vertikálne žalúzie do novej miestnosti minifitnes centra + renovácia pôvodných, náklady na prevádzku wififree zóny, ďalej na obnovu studne v časti obce Packál, taktiež by z uvedenej dotácie chceli uhradiť rozbory vody v studniach pri dome súp. číslo 128 p. Gajanová a tiež  zo studne, ktorá sa nachádza pri starej fare. Finančné prostriedky žiadajú aj na obnovu prameňa v lesíku v hornej časti Packálu. Aj táto žiadosť sa nachádzala v materiáloch na rokovanie obecného zastupiteľstva a tak starosta hneď otvoril rozpravu k uvedenej žiadosti. Poslanec Miroslav  Hric sa prihlásil o slovo ako prvý. Pochválil  združenie, že   oceňuje, že ako združenie fungujúce niečo vyše roka a majú za sebou množstvo aktivít, preto  vyjadril názor, že uvedenému združeniu by sa mali finančné prostriedky schváliť. Poslanci nemali viac otázok a tak obecné zastupiteľstvo uznesením č. 80/2012 schválilo Poskytnutie dotácie z rozpočtu obce na rok 2013 v sume 1.320,00 € pre žiadateľa: OZ PRO SLASKÁ, IČO – 42 193 320, Slaská č. 17, 966 22.
Hlasovanie: za: 5 –  Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                    proti: 0
                    zdržal sa: 0
                    nehlasoval: 0

Ďalšou žiadosťou o poskytnutie dotácie na rok 2013 bola žiadosť od  Základnej organizácie Jednoty dôchodcov Slovenska v Slaskej. Starosta oznámil poslancom, že uvedená  organizácia v našej obci združuje  prevažne dôchodcov. Ďalej starosta  informoval poslancov, že vo svojej žiadosti uvádzajú, že  finančné prostriedky by využili na organizovanie osláv MDŽ, Dňa matiek, Mikuláša a rôznych jubileí, ďalej na organizovanie rôznych zájazdov, športových hier, plesov na zariadenie klubu dôchodcov a na ostatné drobné vydaje. Po tejto informácií starosta otvoril diskusiu k predmetnej žiadosti. Poslanec Göth poznamenal, že taktiež ide o subjekt, ktorému bola dotácia poskytnutá už aj v roku  2012 a neboli žiadne problémy s vyúčtovaním. Poslanci nemali viac pripomienok a tak obecné zastupiteľstvo uznesením č. 81/2012 schválilo poskytnutie dotácie z rozpočtu obce na rok 2013 v sume 1.000,00 € pre žiadateľa: Jednota dôchodcov na Slovensku – Základná organizácia Jednoty dôchodcov na Slovensku Slaská, IČO – 00 897 019, číselný identifikátor – 00897019 637, Slaská č. 213, 966 22. 
Hlasovanie: za: 5 –  Ing. Göth, p. Fronc, Ing. M. Hric, Ing. P. Hric, Ing. Ťahúňová
                     proti: 0
                     zdržal sa: 0
                     nehlasoval: 0

Na obecný úrad bola doručená žiadosť Ing. Miriam Foltánovej, bytom Hviezdoslavova 33/17, Žiar nad Hronom o vyjadrenie k vydržaniu pozemkov zapísaných na LV č. 140, 1254, 1255 a 1604 v k.ú. Slaská v podieloch právnej predchodkyne  (Márie Lalovej rod. Páleníkovej), ktorá bola prastarou matkou jej manžela. V žiadosti uvádza že deti p. Márie Lalovej sú Štefan Lalo a Anna Tóthová rod. Lalova a s uvedeným vydržaním v jej prospech súhlasia.  Poslanci k uvedenej žiadosti nemali pripomienky a uznesením č. 82/2012 súhlasili  v mene obce Slaská  s vyjadrením podľa § 63 písm. a) ods. 2 zákona č. 323/1992 Zb. o notároch a notárskej činnosti v znení neskorších predpisov, že obec nemá výhrady k vzniku vlastníckeho práva vydržaním k nehnuteľnostiam zapísaným na LV č. 140, 1254, 1255 a 1604 v k.ú. Slaská v podieloch právnej predchodkyne (Mária Lalová, rod. Páleníková) v prospech: Ing. Miriam Foltánová, rod. Sliacka, nar. 1.2.1976, bytom Hviezdoslavova 33/17, 965 01 Žiar nad Hronom. Toto vyjadrenie nebráni nikomu, kto sa cíti byť dotknutý na svojich právach, aby sa domáhal ochrany v občiansko-právnom konaní na súde.
 Hlasovanie: za: 5 –Ing. Göth,p. Fronc, Ing. M. Hric, Ing. P. Hric, Ing. Ťahúňová
                     proti: 0
                     zdržal sa: 0
                     nehlasoval: 0

K bodu č. 6

Ďalším bodom v programe bola správa hlavného kontrolóra obce o výsledkoch kontrolnej činnosti za II. polrok 2012 a tak starosta odovzdal slovo hlavnému kontrolórovi JUDr. Jánovi Beličkovi, aby uvedenú správu predniesol poslancom obecného zastupiteľstva. Hlavný kontrolór obce vo svojej správe uvádza, že v priebehu II. polroka nezistil počas kontrol žiadne porušenie právnych predpisov pri nakladaní s finančnými prostriedkami obce.  Ďalej hlavný kontrolór oboznámil poslancov aj s plánom kontrolnej činnosti na I. polrok roku 2013. Odporučil poslancom obecného zastupiteľstva, aby uvedenú správu o výsledkoch kontrolnej činnosti za II. polrok 2012  a tiež plán kontrolnej činnosti na I. polrok 2013 zobrali na vedomie. Poslanci nemali  pripomienky a dotazy k uvedeným správam a tak uznesením č. 83/2012 obecné zastupiteľstvo zobralo na vedomie správu hlavného kontrolóra obce o výsledkoch kontrolnej činnosti za II. polrok 2012 a taktiež návrh plánu kontrolnej činnosti hlavného kontrolóra obce na I. polrok 2013. 
Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. Ťahúňová
                    proti: 0
                    zdržal sa: 0
                    nehlasoval: 0

K bodu č. 7

Starosta obce v materiáloch na zasadanie obecného zastupiteľstva poslancom doručil aj návrh VZN č. 1/2013 o dani z nehnuteľnosti na území obce Slaská. Uvedený návrhy VZN bol vyvesený na úradných tabuliach obce a taktiež bol zverejnený na internetovej stránke obce po dobu 15 dní. Na obecný úrad nebola doručená žiadna pripomienka k uvedenému VZN. Starosta obce upozornil poslancov, že z dôvodu zmeny zákona, bolo nutné upraviť jednotlivé sadzby. Zmeny sa týkajú dane z pozemkov a to konkrétne dani z ornej pôdy, trvalo trávnatého porastu, lesnej pôdy a ostatných plôch. V prípade dane z ornej pôdy a TTP sa navrhuje zvýšenie ročnej percentuálne sadzby. V prípade lesnej pôdy navrhuje uviesť vo VZN hodnotu 0,20 €/m2, ktorá sa použije v prípade, že daňovník nepreukáže hodnotu pozemku znaleckým posudkom. Čo sa týka dane zo stavieb, tak tam došlo k zvýšeniu sadzby za rodinné domy vo výške o 0,02€ za m2. Naopak za priestory na podnikanie musí byť daň znížená, aby nedošlo k porušeniu zákona. V prípade, ak by daň pre podnikateľov za priestory na podnikanie ostala v nezmenenej výške, musela by sa daň pre občanov za domy na bývanie podstatne zvýšiť. Po tejto informácií starosta otvoril k diskusiu k uvedenému návrhu VZN. Poslanci  nemali žiadne pripomienky a súhlasili s uvedeným návrhom VZN a tak obecné zastupiteľstvo uznesením č. 84/2012 schválilo VZN obce Slaská č. 1/2013 o miestnej dani z nehnuteľností na území obce Slaská. 
Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0
 
V materiáloch na rokovanie obecného zastupiteľstva sa nachádzal aj návrh VZN č. 2/2013 Prevádzkový poriadok pohrebiska obce Slaská. Uvedené VZN bolo vyvesené na úradných tabuliach obce a taktiež bolo zverejnené na internetovej stránke obce po dobu 15 dní. Na obecný úrad nebola doručená žiadna pripomienka k uvedenému VZN. Starosta informoval poslancov, že uvedeným VZN sa schváli prevádzkový poriadok v Slaskej. Obec Slaská pristúpi v roku 2013 k vyberaniu poplatkov za hrobové miesta. Túto povinnosť nám ukladá zákon č. 131/2010 Z. z. o pohrebníctve. V návrhu VZN je cena za jednohrob vo výške 8€, dvojhrob 15€, detský hrob 4€ a urnový hrob 5€. Uvedené poplatky sa vyberajú na 10 rokov a z týchto poplatkov obec zabezpečí poriadok a čistotu na pohrebisku a v objektoch nachádzajúcich sa na pohrebisku a to dom smútku. Ďalej sa z uvedeného poplatku zabezpečí pravidelné kosenie miestneho cintorína a pravidelná údržba komunikácii na pohrebisku. Po tejto informácií starosta požiadal poslancov OZ o ich prípadné návrhy na doplnenie VZN. Poslanec Göth upozornil poslancov, že poplatky za hrobové miesta sa platia už aj v iných obciach. Ďalej poznamenal, že v niektorých obciach sú poplatky podstatne vyššie a o údržbu cintorína sa nestarajú tak ako v Slaskej. Uviedol, že miestny cintorín sa kosí približne 4x do roka. Preto súhlasil s uvedeným návrhom VZN.  Ostatní poslanci nemali viac pripomienok a uznesením č. 85/2012 schválili VZN obce Slaská č. 2/2013, ktorým sa schvaľuje Prevádzkový poriadok pohrebiska obce Slaská
 Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0

Návrh štatútu obecných novým obce Slaská Hlásnik sa nachádzal medzi materiálmi na rokovanie obecného zastupiteľstva. Starosta informoval poslancov obecného zastupiteľstva, že návrh štatútu obecných novín  Hlásnik bol  vyvesený na úradných tabuliach obce a taktiež bol zverejnený na internetovej stránke obce na prípadné pripomienkovanie zo strany občanov. Na obecný úrad nebola doručená žiadna pripomienka k uvedenému štatútu. Po tejto informácií starosta otvoril diskusiu k uvedenému návrhu. Poslanec Göth navrhol zmenu v časti V. ekonomika novín a to konkrétne v bode 2. vo vete „Periodicitu môže na návrh redakčnej rady upraviť obecné zastupiteľstvo“. Navrhuje aby namiesto obecného zastupiteľstva mohol o tomto rozhodnúť priamo starosta obce a zároveň žiadal doplniť, že ak nebude záujem zo strany verejnosti o členstvo v redakčnej rade, tak členmi redakčnej rady budú automaticky administratívni pracovníci obecného úradu a starosta obce. Poslanci súhlasili s návrhom poslanca Götha a nemali viac pripomienok k uvedenému návrhu a tak uznesením č. 86/2012 schválili Štatút obecných novín Hlásnik.
Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0

V materiáloch na rokovanie obecného zastupiteľstva  sa nachádzal aj písomný  návrh finančného rozpočtu na roky 2013, 2014, 2015. Starosta obce informoval, že uvedený rozpočet je zostavený podľa skutočného stavu príjmov a výdavkov roku 2012. Spolu s uvedeným návrhom  finančného rozpočtu predložil poslancom aj písomné stanovisko hlavného kontrolóra obce, ktorý si uvedený rozpočet preštudoval. Hlavný kontrolór vo svojom stanovisku odporúča poslancom obecného zastupiteľstva  uvedený rozpočet na rok 2013 schválili.  Zároveň vo svojom stanovisku odporúča poslancom obecného zastupiteľstva aby zámysel rozpočtu na roky 2014 a 2015 zobrali na vedomie. Návrh rozpočtu bol zverejnený a ku dňu konania zastupiteľstva neprišli k nemu žiadne pripomienky zo strany občanov a iných subjektov. Starosta požiadal poslancov, aby predniesli prípadné pripomienky k návrhu rozpočtu. Poslanec Göth v rámci diskusie k tomuto bodu uviedol, že už niekoľko rokov sa v obci Slaská  schvaľuje rozpočet podľa plnenia a v prípade potreby sa v priebehu roka upravuje. Preto nemá výhrady voči tomuto návrhu rozpočtu. Poslanec Ing. Miroslav Hric súhlasil s poslancom Göthom a vyjadril spokojnosť s hospodárením obce.  Poslanci nemali viac pripomienok a tak uznesením č. 87/2012 schválili finančný rozpočet obce na rok 2013 podľa predloženého návrhu a programový rozpočet obce na rok 2013 podľa predloženého návrhu.  Ďalej poslanci obecného zastupiteľstva  uznesením č. 88/2012 zobrali na vedomie návrh  finančného rozpočtu obce na roky 2014 a 2015  podľa predloženého návrhu a návrh programového rozpočtu obce na roky 2014 a 2015 podľa predloženého návrhu.
Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0

Materiál obsahujúci návrh na rozpočtové opatrenie č. 3/2012 vychádza zo skutočných doterajších príjmov a výdavkov obce a zohľadňuje reálny stav hospodárenia obce. Uvedený návrh sa nachádzal v materiáloch na zasadnutie obecného zastupiteľstva a tak starosta hneď otvoril diskusiu tomuto návrhu. Poslanci nemali žiadne pripomienky k uvedenému rozpočtovému opatreniu a uznesením č. 89/2011 schválili  rozpočtové opatrenie č. 3/2012 podľa predloženého návrhu.
Hlasovanie: za: 5 – Ing. Göth, p. Fronc, Ing. M. Hric, Ing. P. Hric,Ing. M. Ťahúňová
                     proti: 0
                     zdržal sa: 0
                     nehlasoval: 0

K bodu č. 8

Obec Slaská  zverejnila na úradných tabuliach obce a na internetovej stránke obce zámer na prenajatie svojho majetku. Ide o pozemky, ktoré má obec vo vlastníctve. Z dôvodu hodného osobitného zreteľa v prípade tohto prenájmu obec zdôvodňuje tým, že je sama podielnikom právnickej osoby nájomcu a dohodnutý nájom je najvyšší v rámci k.ú. Slaská.  Uvedený zámer bol zverejnený v zmysle zákona č. 138/1991 Zb. o majetku obce. Poslanci nemali žiadne pripomienky a uznesením č. 90/2012 schválili podľa § 9a ods. 9 písm. c) zákona č. 138/1991 Zb. o majetku obcí v znení neskorších predpisov prenájom pôdy (orná pôda, trvalý trávny porast, lesné pozemky) vo vlastníctve obce nadobudnuté v roku 2012 a to v prospech nájomcu – Pozemkové spoločenstvo poľnohospodárskych a lesných pozemkov a urbárnikov obce Slaská, IČO – 37 996 592, Obecný úrad Slaská, Slaská č. 17, 966 22 Lutila za nájomné v sume 25,00 Eur/ha/ročne splatné vždy do 15. decembra príslušného roka na dobu určitú a to od 1.1.2013 do 31.12.2020 s podmienkou, že sa nájomca zapíše ako nájomca do katastra nehnuteľností a bude znášať daň z nehnuteľností za prenajaté pozemky. Dôvod hodný osobitného zreteľa v prípade tohto prenájmu obec zdôvodňuje tým, že je sama podielnikom právnickej osoby nájomcu a dohodnutý nájom je najvyšší v rámci k.ú. Slaská. Zámer prenajať pozemky týmto spôsobom obec zverejnila dňa 23.11.2012 na svojich úradných tabuliach obce a na svojom webovom sídle www.slaska.sk počas celej doby od 23.11.2012 do 12.12.2012. „Za“ hlasovali všetci poslanci obecného zastupiteľstva, čím bola splnená podmienka trojpätinovej väčšiny.
Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0

Pán Marián Fronk sa dostavil na obecný úrad a ponúkol na predaj pozemky, ktoré zdedil po svojom otcovi. Ide o pozemky nachádzajúce sa v katastrálnom území obce Slaská. Starosta obce  po tejto informácií otvoril diskusiu k tejto žiadosti. Poslanec Miroslav Hric navrhol, aby sa uvedené pozemky od pána Fronka odkúpili, nakoľko si tým obec opäť navýši svoj majetok.  Poslanci s ním súhlasili a uznesením č. 91/2012 schválili  kúpu nehnuteľností v prospech obce Slaská a to spoluvlastnícky podiel o veľkosti 1/4  (zodpovedajúca výmera podielu – 10,5 m2) na pozemku parcela č. E-KN 450, vedená ako orná pôda o výmere 42 m2, zapísaná na LV č. 1006 v k.ú. Slaská; spoluvlastnícky podiel o veľkosti 1/8 (zodpovedajúca výmera podielu – 150,5 m2) na pozemku parcela č. E-KN 109, vedená ako TTP o výmere 1204 m2, zapísaná na LV č. 936 v k.ú. Slaská; spoluvlastnícky podiel o veľkosti 1/2 (zodpovedajúca výmera podielu – 56 m2) na pozemku parcela č. E-KN 54, vedená ako zastavané plochy a nádvoria o výmere 112 m2, zapísaná na LV č. 385 v k.ú. Slaská a spoluvlastnícky podiel o veľkosti 1/2 (zodpovedajúca výmera podielu – 343,5 m2) na pozemku parcela č. E-KN 578/3, vedená ako orná pôda o výmere 687 m2, zapísaná na LV č. 672 v k.ú. Slaská, od predávajúceho p. Mariana Fronka, nar. 7.9.1948, bytom Hviezdoslavova 280/16, 965 01 Žiar nad Hronom, za kúpnu cenu spolu v sume 304,35 Eur.
Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0

Aj pani Rozália Černáková zo Slaskej ponúka obci  na predaj pozemky, ktoré sa nachádzajú v k.ú. obce Slaská. Poslanci nemali žiadne pripomienky a uznesením č. 92/2012 schválili kúpu nehnuteľností v prospech obce Slaská a to spoluvlastnícky podiel o veľkosti 1/8 (zodpovedajúca výmera podielu – 3,75 m2) na pozemku parcela č. E-KN 414, vedená ako orná pôda o výmere 30 m2, zapísaná na LV č. 154 v k.ú. Slaská; spoluvlastnícky podiel o veľkosti 1/16 (zodpovedajúca výmera podielu – 8 m2) na pozemku parcela č. E-KN 26, vedená ako záhrady o výmere 128 m2, zapísaná na LV č. 795 v k.ú. Slaská; spoluvlastnícky podiel o veľkosti 7/48 (zodpovedajúca výmera podielu – 10,79 m2) na pozemku parcela č. E-KN 28, vedená ako záhrady o výmere 74 m2, zapísaná na LV č. 974 v k.ú. Slaská a spoluvlastnícky podiel o veľkosti 90/480 (zodpovedajúca výmera podielu – 70,31 m2) na pozemku parcela č. E-KN 147/1, vedená ako orná pôda o výmere 375 m2, zapísaná na LV č. 155 v k.ú. Slaská, od predávajúcej p. Rozálii Černákovej, nar. 21.4.1937, bytom Slaská č. 15, 966 22 Lutila, za kúpnu cenu spolu v sume 25,11 Eur.
Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0

K bodu č. 9

V tomto bode rokovania starosta obce informoval poslancov OZ o výsledku súdneho sporu medzi spoločnosťou AZEX s.r.o. a obcou Slaská vo veci o zaplatenie škody vo výške 145.677,24 €. Starosta uviedol, že spoločnosť AZEX s.r.o. sa proti rozsudku Okresného súdu v Žiari nad Hronom  odvolala na Krajský súd v Banskej Bystrici. Krajský súd dňa 5.12.2012 potvrdil rozsudok Okresného súdu  a tým zamietol žalobu spoločnosti AZEX s.r.o.. Ďalej starosta informoval poslancov, že proti tomuto rozsudku už nie je možné podať odvolanie a tým sa súdny spor medzi spoločnosťou AZEX s.r.o. a obcou Slaská po niekoľkých rokoch už konečne skončil. Poslanci vyjadrili spokojnosť s uvedenou informáciou a uznesením č. 93/2012 zobrali na vedomie informáciu o rozsudku Krajského súdu v Banskej Bystrici v konaní č. 15 Co/73/2012-407 zo dňa 5.12.2012, ktorým bol potvrdený rozsudok Okresného súdu v Žiari nad Hronom v konaní č. 4C/17/2008-356 zo dňa 8.2.2012, ktorý zamietol žalobu spol. AZEX, s.r.o. o zaplatenie škody vo výške 145.677,24 eur voči obci Slaská.
 Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0

Starosta  obce ďalej informoval poslancov OZ, že vzhľadom ku skutočnosti, že bývalý primátor mesta Žiar nad Hronom Ivan Černaj sa vzdal aj funkcie poslanca Banskobystrického samosprávneho kraja, na jeho miesto nastupuje  on ako prvý náhradník. Ďalej informoval poslancov, že dňa 20.12.2013 skladá poslanecký sľub a následne na to sa bude zúčastňovať aj na zasadnutiach zastupiteľstva Banskobystrického samosprávneho kraja. Ako uviedol, v prípade účasti na zasadnutiach zastupiteľstva BBSK bude čerpať dovolenku. Po tejto informácií poslanci zablahoželali starostovi obce a uznesením č. 94/2012 zobrali na vedomie informáciu o nástupe starostu obce ako poslanca Banskobystrického samosprávneho kraja dňa 20.12.2012 a o jeho účastiach na zasadnutiach zastupiteľstva Banskobystrického samosprávneho kraja. 
Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
                     proti: 0
                     zdržal sa: 0
                     nehlasoval: 0

Poslanec Göth v tomto bode programu navrhol  ostatným poslancom obecného zastupiteľstva, aby schválili hlavnému kontrolórovi obce JUDr. Jánovi Beličkovi mimoriadnu odmenu. Hlavný kontrolór počas roka 2012 pravidelne prednášal správy o výsledku kontrol a svoju prácu si vykonával svedomite, čím jeho kontrolou prispieval ku kontrole hospodárnosti obce. Taktiež bol nápomocný v prípade požiadaviek od poslancov OZ. Poslanec Göth navrhol, aby schválená odmena bola vo výške 200 € brutto. Ostatní poslanci sa stotožnili s návrhom poslanca Götha a uznesením č. 95/2012 schválili mimoriadnu odmenu hlavnému kontrolórovi obce JUDr. Jánovi Beličkovi za rok 2012 v sume 200,00 eur brutto
Hlasovanie: za: 5 – Ing. Göth, p. Fronc, Ing. M. Hric, Ing. P. Hric, Ing. M. Ťahúňová
              proti: 0
              zdržal sa: 0
              nehlasoval: 0

K bodu č. 10

V diskusií sa už nikto neprihlásil  o slovo.

K bodu č. 11

Starosta obce poďakoval všetkým za účasť na zasadnutí obecného zastupiteľstva. Poprial všetkým príjemné prežitie vianočných sviatkov a poďakoval za spoluprácu v roku 2012. 

Zapísala: Zuzana  M o j ž i š o v á, v.r.

Daniel G e l i e n, v.r.
starosta obce

Ing. Peter  H r i c, v.r. 
overovateľ

Ing. Miriam  Ť a h ú ň o v á,v.r.       
overovateľka